

**TOIMINTASUUNNITELMA VUODELLE 2014**

TEHYN PORIN SEUDUN YKSITYISALOJEN

AMMATTIOSASTO RY

AO 254



**JOHDANTO**

Tehyn Porin seudun yksityisalojen ammattiosasto ry (ao 254) toimii Porin seutukunnan alueella yksityissektorilla toimivan sosiaali- ja terveydenhuollon järjestäytyneen henkilöstön edunvalvojana. Pyrimme kartoittamaan yksityisalojen työsuhteisiin liittyviä ongelmia, pohtimaan niiden ratkaisua ja ehkäisemään näitä ongelmia. Keinoina vaikuttaa jäsentensä työolojen selvittämiseen, ylläpitämiseen ja kehittämiseen ammattiosasto käyttää tiedottamista ja koulutusta. Liiton tarjoamia edunvalvonnan mahdollisuuksia hyödynnetään lisäksi työsopimus-, työehtosopimus- ja muissa lainsäädäntöön liittyvissä asioissa. Tavoitteenamme on tukea jäseniämme kaikissa työhön liittyvissä asioissa siinä määrin, kuin se on liiton ohjeiden ja linjausten sekä ammattiosaston toimintavaltuuksien mukaista.

Ammattiosasto järjestää myös virkistystoimintaa jäsenilleen. Virkistystoiminta ei kuitenkaan ole ammattiosaston ensisijainen toimintamuoto, vaan se on lähinnä jäsenten työkykyisyyttä ja työhyvinvointia tukevaa.

Vuonna 2014 ammattiosasto pyrkii toimimaan järjestelmällisesti tarkoituksensa ja tavoitteidensa mukaisesti. Jäsenten toiveita ja tarpeita kuullaan ja niitä pyritään myös toteuttamaan aina kun se on mahdollista. Vuonna 2014 erityisenä painopisteenä on luottamushenkilöiden, yhteysjäsenten ja muiden toimijoiden määrän lisääminen ja näiden toiminnan tukeminen. Kaikissa suurissa ja keskisuurissa työpaikoissa tulisi olla tehyläinen luottamushenkilö ja tämän lisäksi vähintään yksi yhdysjäsen. Myös pienemmissä yksiköissä tulisi olla luottamushenkilö tai vähintään yksi aktiivinen yhdysjäsen. Ammattiosasto pyrkii myös tukemaan yksin ja erittäin pienissä työpaikoissa työskentelevien jäsenten edunvalvontaa, erityisesti kun näillä ei ole juuri mahdollisuutta luottamushenkilövalintoihin.

**TOIMINNAN TARKOITUS**

Tehyn Porin seudun yksityisalojen ammattiosaston tarkoituksena on toimia yksityissektorin tehyläisten ammatillisena ja alueellisena yhdistyksenä. Ammattiosasto tarkastelee omassa toimintaympäristössään tapahtuvia muutoksia toimien liiton antamien ohjeiden ja päätösten mukaan.

Tärkein toimintamme on jäsentemme edunvalvonta. Yksityissektorilla haasteena on erityisesti luottamushenkilöiden ja yhdyshenkilöiden saaminen mukaan toimintakentälle. Koska ammattiosaston hallituksella ja puheenjohtajalla on vain rajallinen mahdollisuus osallistua jäsentensä edunvalvontaan, ovat luottamushenkilöt merkittävässä avainasemassa. Yhdysjäsenillä on puolestaan tärkeä rooli ammattiosaston ja Tehyn toiminnan tiedottamisessa omalla työpaikalla. Yhdysjäsenten ja luottamushenkilöiden määrän lisääminen on ammattiosaston jatkuvana tavoitteena, mutta vuonna 2014 tähän erityisesti panostetaan tukemalla jäsenten edunvalvonnallista koulutusta, lisäämällä informaatiota luottamushenkilöasiasta ja yhdysjäsenyydestä sekä pitämällä aktiivisesti yhteyttä olemassa oleviin toimijoihin.

**JÄSENHANKINTA**

Jäseniksi pyritään saamaan kaikki toimialueella yksityissektorilla toimivat sosiaali- ja terveydenhuollon koulutuksen saaneet Tehy-kelpoiset ammattilaiset. Myös mahdollisia työharjoittelijoita ja muita opiskelijoita kannustetaan liittymään Tehyyn opiskelijajäseneksi. Yhdyshenkilöillä on erityisasema uusien jäsenten informoinnissa sekä potentiaalisten jäsenten houkuttelemisessa liittoon. Ammattiosaston taloudellisen tilanteen mukaan seurataan liiton markkinointituotteiden tarjontaa ja mahdollisesti hankitaan jotain kohtuuhintaista jaettavaa materiaalia jäseneksi liittyville. Pyrimme kuitenkin pitämään ammattiosaston toiminnan sellaisena, että jäsenyys on riittävän houkuttelevaa ilman erityistä lahjontaakin.

**TOIMINNAN JOHTAMINEN**

Hallitus

Vuoden 2014 syyskokouksessa valitaan uusi hallitus. Ammattiosaston sääntöjen mukaisesti koko hallitus vaihtuu kerralla. Jäsenet valitsevat joukostaan puheenjohtajan erikseen ja lisäksi neljä varsinaista jäsentä sekä näille henkilökohtaiset varajäsenet. Tarvittaessa hallitus voi kutsua sihteerin, jäsensihteerin ja taloudenhoitajan hallituksen ulkopuolelta. Tilannekohtaisesti voidaan koota erillisiä työvaliokuntia tai muita ryhmittymiä ja alaosastoja.

Hallituksen kokoukset

Hallitus kokoontuu tarvittaessa, noin 6-10 kertaa vuodessa. Kokoukset pyritään edelleen järjestämään jäsenten työpaikoilla, jotta hallitus voi tutustua jäsenten työoloihin edunvalvonnan tueksi. Tarvittaessa voidaan järjestää myös sähköpostikokouksia. Kokoustilat järjestävälle työpaikalle ammattiosasto hankkii harkintansa mukaan pienen lahjan kiitokseksi tilojen käytöstä. Vähintään yksi hallituksen kokous järjestetään valmistelevana kokouksena ennen sääntömääräisiä vuosikokouksia. Näissä valmistelevissa kokouksissa hallitus käy läpi vuosikokoukselle esitettävät asiakirjat, keväällä edellisen vuoden toimintakertomuksen ja tilinpäätöksen, ja syksyllä seuraavan vuoden toimintasuunnitelman ja budjettisuunnitelman.

Ammattiosaston kokoukset

Ammattiosaston sääntömääräinen kevätkokous pidetään maaliskuussa. Sääntömääräinen syyskokous pidetään marras-joulukuussa.

Vuosikokouksissa järjestettävät tarjoilut pyritään pitämään maltillisina. Erityisesti pyritään suosimaan alueen yksityisyrittäjien toimintaa sekä tilavuokrauksissa että tarjoiluissa.

**AMMATTIOSASTON VARALLISUUDEN KÄYTTÖ JA SEN VALVONTA**

Edunvalvonta

Ammattiosaston käytettävissä oleva varallisuus käytetään aina jäsenten hyväksi. Ammatillisiin, edunvalvonta- ja järjestökoulutuksiin kannustetaan osallistumaan. Liiton ja aluetoimiston järjestämistä koulutuksista ammattiosasto maksaa tietyin edellytyksin matkakustannukset ja päivärahan, tai ansionmenetyskorvauksen, jos koulutukseen osallistumisesta on syntynyt todennettua ansionmenetystä, jota liitto ei korvaa, tai jos muuta korvausta esimerkiksi matkakustannuksista ei voi saada. Korvauksista tulee keskustella hallituksen kanssa etukäteen.

Jäsenillat ja muistaminen

Jäseniltoja voidaan järjestää aluetoimiston/järjestöasiantuntijan kanssa yhteisesti eri ammattiryhmille tai työpaikkakohtaisena. Tällaisia jäseniltoja suunnitellaan erityisesti tilannekohtaisten tarpeiden perusteella.

Yhdysjäsenille ja luottamushenkilöille järjestetään illanvietto, jossa käydään läpi edunvalvonnan ajankohtaisia asioita, yhdistyksen toimintaa ja jäsenaloitteita. Jäsenten merkkipäivien muistamisia tai muita huomiointeja ei 2014 toiminnassa erityisesti korosteta

Virkistystoiminta

Vuoden 2014 aikana pyritään kaikenlainen edunvalvonnan ulkopuolinen toiminta, ns. juhlinta, pitämään maltillisena. Ammattiosaston tarjoamat liikuntaetuudet pyritään pitämään ennallaan, kuitenkin kustannuskehitystä seuraten. Tarvittaessa voidaan kuitenkin myös lisätä tarjontaa, erityisesti yksittäisiä jäsenistön toivomia tapahtumia voidaan järjestää, jos tällaisten tapahtumien arvioidaan lisäävän jäsenten terveyttä, jaksamista ja yleistä hyvinvointia.

Taloudenhoito ja toiminnantarkastus

Ammattiosaston kirjanpito on vaativuutensa vuoksi ulkoistettu vuonna 2012. Tavanomainen rahaliikenne eli laskujen maksut ja ostotapahtumat käsittelee yhdistyksen taloudenhoitaja. Käytäntö on osoittautunut toimivaksi ja sitä jatketaan vuonna 2014. Vuosittain valittaville toiminnantarkastajille hankitaan työstään kiitokseksi jokin kohtuullinen lahja, esimerkiksi elokuvalippu-paketit.

TIEDOTTAMINEN

Tiedottamiseen käytetään ensisijaisesti sähköpostia. Tästä tiedottamisesta vastaa ensisijaisesti ammattiosaston puheenjohtaja. Tärkeimmistä asioista voidaan myös lähettää tavallista postia niille, joilla sähköpostiosoitetta ei ole. Tästä tiedottamisesta vastaa ensisijaisesti sihteeri ja jäsensihteeri yhdessä. Kaikki oleelliset tiedotukset laitetaan aina myös ammattiosaston web-sivuille. Sivuja pyritään päivittämään aktiivisesti, jotta ajankohtaisin tieto olisi nopeasti löydettävissä.

Ammattiosasto käyttää tiedottamiseen tarvittaessa lisäksi Tehy-lehteä, työpaikkojen ilmoitustauluja, puhelinta sekä suullista tiedottamista. Sääntömääräisistä vuosikokouksista ilmoitetaan aina Tehy-lehdessä ja sähköpostilla. Edunvalvonnasta ja siinä tapahtuvista muutoksista sekä neuvottelutilanteen kehittymisestä tiedottaa pääasiassa liitto omilla jäsensivuillaan.